## Program Hrvatske garancijske agencije "Razvitak"

### NN 26/1997 (5.3.1997.), Program Hrvatske garancijske agencije "Razvitak"

# **VLADA REPUBLIKE HRVATSKE**

Na temelju članka 4. stavka 4. Zakona o Hrvatskoj garancijskoj agenciji
("Narodne novine", br. 29/94. i 106/95.) Vlada Republike Hrvatske
je na sjednici održanoj 27. veljače 1997. godine donijela

## **PROGRAM**

### **HRVATSKE GARANCIJSKE AGENCIJE "RAZVITAK"**

1. SVRHA PROGRAMA

Svrha programa je pomaganje razvoja uspješnih privatnih poduzetnika
- privatnih trgovačkih društava i obrtnika (u daljnjem tekstu: poduzetnici).

Mjera koju Hrvatska garancijska agencija (u daljnjem tekstu: HGA) poduzima
u okviru ovog Programa je izdavanje garancija za kredite koje su banke,
štedionice i druge pravne osobe (kreditori) odobrile poduzetnicima.

2. PRAVO NA ZAHTJEV

Poduzetnici koji imaju pravo podnijeti zahtjev za podršku su:

1. koji imaju sjedište, odnosno prebivalište u Republici Hrvatskoj,

2. koji su u 100%-tnom u privatnom vlasništvu, s time da najmanje 75%
društva mora biti u vlasništvu fizičkih osoba,

3. čiji zbroj bilance nakon odbitka gubitka iskazanog u aktivi ne prelazi
iznos 11.100.000,00 kuna,

4. čiji prihodi u dvanaest mjeseci prije sastavljanja bilance ne prelaze
iznos 22.000.000,00 kuna,

5. koji u posljednjih dvanaest mjeseci imaju u prosjeku najviše do 100
uposlenih,

6. koji uspješno posluju najmanje jednu godinu,

7. kod kojih vlastito učešće u financiranju investicije iznosi najmanje
10%,

Poduzetnik nema pravo na zahtjev:

1. ako je suvlasnik u dva ili više trgovačkih društava s više od 30%
udjela u svakom od njih,

2. ako je vlasnik dva ili više obrta.

3. VRSTE INVESTICIJA ZA KOJE SE MOŽE DOBITI GARANCIJA

Garancije se mogu odobriti isključivo za investicijske projekte koji
se financiraju iz kredita, koje su odobrili kreditori ili će ih odobriti
u slučaju dobivanja garancije HGA.

Udio trajnih obrtnih sredstava koja se mogu financirati iz kredita ne
smije prelaziti 25% iznosa kredita.

Pravo za dobivanje garancije nemaju investicije usmjerene u:

- kupnju udjela u trgovačkim društvima,

- investicije u ugostiteljske djelatnosti koje pružaju isključivo ili
pretežno usluge točenja pića,

- investicije u sredstva javnog priopćavanja.

Kriterije i prioritete za izdavanje garancija određuje HGA u suradnji
s nadležnim institucijama Republike Hrvatske, s time da proizvodne djelatnosti
imaju poseban prioritet.

4. OPĆI UVJETI ZA IZDAVANJE GARANCIJE

UGA u sklopu ovoga programa može izdati garanciju za kredite u iznosu
od 1.450.000,00 kuna, u visini do 80% potraživanja po osnovi glavnice kredita.

Nadzorni odbor HGA određuje u skladu s uvjetima na tržištu kapitala
najvišu kamatnu stopu za kredite za koje se može izdati garancija HGA.

Rok garancije ovisi o trajanju otplate kredita, ali najviše 10 godina,
pri čemu se vrijeme počeka otplate uključuje u navedene rokove.

Visina naknade za izdane garancije iznosi 0,95% od iznosa glavnice kredita,
naplaćuje se jednokratno, a mijenja se u skladu s godišnjim planom aktivnosti
HGA.

5. ZAHTJEV ZA DOBIJANJE GARANCIJE

Zahtjev za izdavanje garancija i dodjeljivanje potpore od HGA predaje
se na posebnom obrascu koji se može dobiti kod kreditora. Obrazac mora
biti u cijelosti i točno ispunjen i ovjeren od strane poduzetnika i kreditora,
i dostavljen HGA isključivo putem kreditora.

Zahtjevu treba priložiti po jedan primjerak (presliku) slijedećih dokumenata:

1. Potvrde o pravnom statusu:

- za obrtnike: obrtnica odnosno povlastica za povlaštene obrte,

- za trgovačka društva: rješenje o upisu u sudski registar i sve naknadne
izmjene u registraciji, obavijest o razvrstavanju po granama djelatnosti
Državnog zavoda za statistiku, obrazac prijave potpisa.

2. Sažeto mišljenje kreditora o procjeni podnesenog kreditnog zahtjeva

Izvješće o podnesenom kreditnom zahtjevu i obrazloženje ključnih čimbenika
koji su bili temelj prijedloga odluke za odobravanje kredita.

3. Životopis poduzetnika i nositelja projekta, kratki opis investicijskog
projekta, troškovnik s popisom dobavljača, plan prihoda i rashoda za vrijeme
trajanja kredita i ostale neophodne ekonomske pokazatelje, predračuni i
fakture za robu i usluge iz kreditnog zahtjeva.

Kod građevinskih projekata potrebno je priložiti ovjerenu presliku građevinske
dozvole, ako je zakonom predviđena.

4. Predočenje bilance i računa dobitka i gubitka za najmanje jednu godinu
koja prethodi godini u kojoj se traži garancija, zajedno s popisom izvršenih
ulaganja. Kod djelatnosti koje nemaju obvezu vođenja poslovnih knjiga potrebno
je predočiti potvrde o imovinskom stanju i podatke o dobiti i gubitku za
najmanje jednu godinu koja prethodi godini u kojoj se traži podrška s popisom
ulaganja i podatkom o visini sredstava koje poduzetnik osobno podiže s
računa trgovačkog društva ili obrta.

U slučajevima kada se zahtjev za izdavanje garancije odbija, HGA je
dužna pismeno obavijestiti podnositelja o svojoj odluci.

Ne postoji pravna osnova prema kojoj bi se nekome morala odobriti garancija.

6. INSTRUMENTI OSIGURANJA POVRATA I NAČIN KORIŠTENJA KREDITA

Instrumenti koje kreditori moraju uzimati kao zajedničko osiguranje
vraćanja kredita su:

a) hipoteka na nekretnine u visini iznosa kredita 1:1. Nekretnine moraju
biti osigurane kod osiguravajućeg društva, a polica osiguranja vinkulirana
u korist kreditora,

b) akceptni nalozi i mjenice korisnika kredita.

HGA može u posebno obrazloženim slučajevima odustati od hipoteke na
nekretnine i prihvatiti druge zamjenske instrumente osiguranja.

Sredstva za koje je odobren kredit moraju se izravno doznačiti dobavljačima
u skladu s predračunima i fakturama za robu i usluge iz kreditnog zahtjeva.
Gotovinska isplata kredita moguća je najviše u iznosu od 10% od ukupno
odobrenog iznosa kredita. Veća gotovinska isplata moguća je uz pismeni
pristanak HGA u izuzetnim slučajevima.

Odnosi HGA s poduzetnikom i kreditorom definiraju se zajedničkim Ugovorom.

7. KONTROLA

Banka ili štedionica je obvezna kontrolirati namjensko trošenje kredita
i o svim bitnim saznanjima izvijestiti HGA u roku od 8 dana od saznanja.

HGA ima pravo uvida u svu dokumentaciju banke ili štedionice, koja se
odnosi na kredit, kao i uvid u poslovnu dokumentaciju malog poduzetnika
u njihovim poslovnim prostorijama.

Tumačenje pojedinih točaka ovog Programa daje HGA.

8. ZAVRŠNE ODREDBE

Ovaj Program će se objaviti u "Narodnim novinama".

Klasa: 450-02/97-01/01
Urbroj: 5030116-97-1
Zagreb, 27. veljače 1997.

Potpredsjednik
**mr. Borislav Škegro,** v. r.

Ostalo, NN 26/1997-330